Loading...
Všetky články, ktoré informujú o mimoriadnych opatreniach a základných zdravotníckych informáciách o novom koronavíruse, budú na SME.sk odomknuté a prístupné pre každého. Považujeme to totiž za verejný záujem. Ak chcete podporiť novinárov a serióznu i overenú žurnalistiku, môžete tak urobiť kúpou predplatného →
BRATISLAVA. V momentálnej vážnej situácii spôsobenej pandémiou koronavírusu sa na celom svete hrá hokej iba v jednom jedinom štáte. Je ním Bielorusko.
Keďže prezident krajiny Alexander Lukašenko odmietol zaviesť akékoľvek preventívne opatrenia proti šíreniu ochorenia, finále play off tamojšej najvyššej súťaže bez problémov pokračuje.
Plné hľadisko si tak vychutnalo aj druhý duel finálovej série medzi Junosťom Minsk a Soligorskom.
Tím z hlavného mesta prehrával doma už 1:3, no päť minút pred koncom zápasu znížil na rozdiel jediného gólu. Tréner sa tak odhodlal k hre bez brankára.
Hokejisti Soligorska sa však zmocnili puku a šli do brejku. Gól do prázdnej brány im prekazil odvolaný brankár Minska Igor Brikun, ktorý zo striedačky svojou hokejkou vypichol puk súperovi.
Jasne viditeľný zákrok však rozhodcovia vôbec nepotrestali a hra pokračovala. Ani tento drzý počin brankára napokon Minsku nestačil a Soligorsk vyrovnal stav série na 1:1.
V ďalšom zápase Minsk vyhral na ihrisku svojho finálového súpera a momentálne vedie v boji o titul 2:1 na zápasy.